A Bizottság nyolcadik irányelve
(1986. március 26.)
a kozmetikai termékekre vonatkozó tagállami jogszabályok közelítéséről szóló 76/768/EGK tanácsi irányelv II., IV. és VI. mellékletének a műszaki fejlődéshez történő hozzáigazításáról
(86/199/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 86/179/EGK irányelvvel [1] módosított, a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre [2] és különösen annak 5. cikkére és 8. cikkének (2) bekezdésére,
mivel a közegészség védelme érdekében a hexaklorofrén és a triklokarbán tisztasági követelményeit szabályozni szükséges;
mivel a rendelkezésre álló információk alapján bizonyos ideiglenesen engedélyezett anyagok és tartósítószerek végérvényesen engedélyezhetők, míg mások alkalmazását végérvényesen meg kell tiltani vagy további meghatározott időszakra engedélyezni lehet;
mivel az ezen irányelv által előírt intézkedések összhangban vannak a kozmetikaitermék-ágazat kereskedelme technikai akadályainak felszámolásáról szóló irányelvek műszaki fejlődéshez való hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/768/EGK irányelv a következőképpen módosul:
1. A II. mellékletben a 221-es szám helyébe a következő lép: 221. Higany és vegyületei, kivéve az V. és VI. melléklet első részében felsoroltakat.
2. A IV. melléklet első része és a VI. melléklet első és második része helyébe ennek az irányelvnek az I. és II. melléklete lép.
2. cikk
(1) A tagállamok hatályba léptetik azokat az intézkedéseket, amelyek szükségesek ahhoz, hogy a Közösségben letelepedett gyártók és importőrök 1988. január 1-jétől ne hozzanak forgalomba olyan termékeket, amelyek nem teljesítik az ebben az irányelvben előírt követelményeket.
(2) A tagállamok hatályba léptetik azokat az intézkedéseket, amelyek szükségesek ahhoz, hogy az (1) bekezdésben említett termékek 1989. december 31-ét követően ne kerüljenek értékesítésre vagy bármely más módon a végső felhasználóhoz.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1986. december 31-ig megfeleljenek. Erről haladéktalanul tájékoztatják a Bizottságot.
(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadtak el.
4. cikk
Ennek az irányelvnek a tagállamok a címzettjei.
Kelt Brüsszelben, 1986. március 26-án.